## Odluka Ustavnog suda Republike Hrvatske broj: U-IIIA-805/2003 od 17. ožujka 2005. godine

### NN 47/2005 (11.4.2005.), Odluka Ustavnog suda Republike Hrvatske broj: U-IIIA-805/2003 od 17. ožujka 2005. godine

# USTAVNI SUD REPUBLIKE HRVATSKE

**923**

Ustavni
sud Republike Hrvatske, u Prvom vijeću za odlučivanje o ustavnim tužbama, u
sastavu sudac Željko Potočnjak, predsjednik Vijeća,
te suci Ivan Matija, Agata Račan, Smiljko Sokol, Nevenka Šernhorst i Milan Vuković, članovi Vijeća, odlučujući o ustavnoj tužbi T. Z.
i T. S. iz Z., koje zastupa K. P., odvjetnik iz Z., na sjednici održanoj 17.
ožujka 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se pred tim sudom vodi pod brojem: Pn-3587/89
u najkraćem mogućem roku, ali ne duljem od deset (10) mjeseci, računajući od
prvoga idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02., 49/02. – pročišćeni tekst), određuje se primjerena naknada
podnositeljicama ustavne tužbe zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
i to:

– T. Z. iz Z., u iznosu od 7.200,00 kuna,

– T. S. iz Z., u iznosu od 7.200,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja zahtjeva
podnositeljica Ministarstvu financija Republike Hrvatske za njezinu isplatu.

V.Ova
odluka objavit će se u »Narodnim novinama«.
if !supportLineBreakNewLine
endif

```
Obrazloženje

if !supportLineBreakNewLine

endif
```

1. Podnositeljice ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02., 49/02. – pročišćeni tekst; u daljnjem tekstu: Ustavni zakon),
podnijele su dana 5. ožujka 2003. godine ustavnu tužbu radi duljine parničnog
postupka.

2. ČINJENICE VAŽNE ZA USTAVNOSUDSKI POSTUPAK

- dana 5. studenoga 1989. podnositeljice su
podnijele tužbu Općinskom sudu u Zagrebu protiv tuženika »M.« d.d. iz Z., radi
naknade štete zbog smrti oca (nesreća na radu),

– dana 2. ožujka 1990. održano je pripremno
ročište, a ročišta su održana 11. svibnja i 3. listopada 1990., u 1991. godini
održana su ročišta 6. veljače i 11. rujna, a potom 5. svibnja 1992., 4. ožujka
i 9. studenoga 1993.,

– dana 19. svibnja 1998. održano je ročište na
kojem su pozvane podnositeljice na uplatu predujma za financijsko vještačenje i
određen je vještak,

– dana 16. lipnja 1999. održano je ročište,

– dana 4. studenoga 1999. održano je ročište
koje je odgođeno za 8. prosinca 1999.,

– dana 8. prosinca 1999. sud je zaključio glavnu
raspravu,

– rješenjem od 8. prosinca 1999. sud je preotvorio glavnu raspravu,

– rješenjem od 23. kolovoza 2001. pozvane su
podnositeljice na uplatu predujma za izrađeno vještačenje, a dana 14. rujna
2001. rješenjem je pozvan punomoćnik podnositeljica za dostavu punomoći,

– rješenjem od 22. veljače 2002. pozvane su
stranke na očitovanje u odnosu na nalaz i mišljenje vještaka,

– rješenjima od 19. ožujka i 17. svibnja 2002.
pozvan je sudski vještak na očitovanje u vezi primjedbi tuženika,

– rješenjem od 15. studenoga 2002. pozvan je
tuženik na uplatu predujma za novo vještačenje,

– dana 11. veljače 2003. održano je ročište na
kojem su se stranke očitovale na međusobne podneske,

– dana 17. rujna 2004. održano je ročište na
kojem je opunomoćenik podnositeljica povisio tužbeni zahtjev, čemu se
usprotivio opunomoćenik tuženika. Ročište je odgođeno na neodređeno vrijeme, a
strankama su ostavljeni rokovi da sudu dostave nove podatke o adresi svjedoka,
visini plaće i sl.

– postupak je u tijeku pred sudom prvog stupnja.

PRAVO VAŽNO ZA USTAVNOSUDSKI POSTUPAK

3. Odredbom članka 29. stavka 1. Ustava
Republike Hrvatske propisano je:

Članak 29.

Svatko ima pravo da zakonom ustanovljeni
neovisni i nepristrani sud (...) u razumnom roku odluči o njegovim pravima i
obvezama (...).

Odredbom članka 63. Ustavnog zakona propisano
je:

Članak 63.

(1) Ustavni sud će pokrenuti postupak po
ustavnoj tužbi i prije no što je iscrpljen pravni put, u slučaju kad o pravima
i obvezama stranke (...) nije u razumnom roku odlučio sud (...).

(2) U odluci kojom usvaja ustavnu tužbu zbog nedonošenja akta u razumnom roku iz stavka 1. ovoga članka,
Ustavni sud će nadležnom sudu odrediti rok za donošenje akta kojim će taj sud
meritorno odlučiti o pravima i obvezama (...) podnositelja. Rok za donošenje
akta počinje teći idućeg dana od dana objave odluke Ustavnog suda u »Narodnim
novinama«.

(3) U odluci iz stavka 2. ovoga članka Ustavni
sud će odrediti primjerenu naknadu koja pripada podnositelju zbog povrede
njegova ustavnog prava koju je sud učinio kada o pravima i obvezama podnositelja
(...) nije odlučio u razumnom roku. Naknada se isplaćuje iz državnog proračuna
u roku od tri mjeseca od dana podnošenja zahtjeva stranke za njezinu isplatu.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG POSTUPKA

Podnositeljice su tužbu Općinskom sudu u Zagrebu
podnijele dana 5. studenoga 1989. godine.

Međutim, duljina postupka ne uzima se u
razmatranje od tog dana već od 5. studenoga 1997. godine kada je stupio na
snagu Zakon o potvrđivanju Konvencije za zaštitu ljudskih prava i temeljnih
sloboda i Protokola broj 1, 4, 6, 7 i 11 uz Konvenciju za zaštitu ljudskih
prava i temeljnih sloboda (»Narodne novine – Međunarodni ugovori«, broj 18/97.,
6/99. – pročišćeni tekst i 8/99. – ispravak; u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostaloga, i pravo na suđenje u razumnom roku.

Ustavna tužba podnijeta je dana 5. ožujka 2003.
godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno trinaest
(13) godina i četiri (4) mjeseca, a nakon stupanja na snagu Zakona o
potvrđivanju Konvencije, pa do dana podnošenja ustavne tužbe postupak je trajao
pet (5) godina i četiri (4) mjeseca.

4.2. POSTUPANJE NADLEŽNOG SUDA

Postupak se u razmatranom, pravno relevantnom
razdoblju do pod­nošenja ustavne tužbe vodio pred Općinskim sudom u Zagrebu.
Sud je održao nekoliko ročišta u dugim vremenskim razmacima. Tako je između ročišta
održanog 19. svibnja 1998. godine do ročišta održanog 16. lipnja 1999. godine
prošlo više od godinu dana, a od ročišta 8. prosinca 1999. godine do ročišta
11. veljače 2003. godine proteklo je više od tri godine i tri mjeseca. U jednom
navratu sud je preotvorio zaključenu glavnu raspravu.

4.3. PONAŠANJE PODNOSITELJICA USTAVNE TUŽBE

(TUŽITELJICE U PARNIČNOM POSTUPKU)

Podnositeljice ustavne tužbe kao tužiteljice u
parničnom postupku nisu pridonijele duljini postupka.

4.4. SLOŽENOST SUDSKOG PREDMETA

Ustavni sud utvrđuje da je riječ o donekle
složenom predmetu zbog potreba provođenja vještačenja

OCJENA USTAVNOG SUDA

5. Ustavni sud utvrđuje da se predmet vodi u
trajanju, do podnošenja ustavne tužbe, duljem od trinaest godina, te da je u
razdoblju nakon 5. studenoga 1997. godine sud prvog stupnja bio neaktivan u dva
dulja vremenska razdoblja. Imajući u vidu dugo sveukupno trajanje postupka,
neučinkovito postupanje suda, te okolnost da postupak i nadalje nije pravomoćno
dovršen, Ustavni sud utvrđuje da je povrijeđeno pravo podnositeljica na suđenje
u razumnom roku, zajamčeno člankom 29. stavkom 1. Ustava Republike Hrvatske.

Stoga je u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
u roku osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na članku
31. stavcima 4. i 5. Ustavnog zakona.

Broj:
U-IIIA-805/2003

Zagreb,
17. ožujka 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 47/2005-923